钦定古今图书集成/明伦汇编/氏族典/第415卷 > 《廖用贤尚友录》 > 武同芳
## 钦定古今图书集成/明伦汇编/氏族典/第415卷 > 《廖用贤尚友录》 > 武同芳

按《明外史陈预抱传》：“崇祯十四年，流贼陷偃师，贼杀
武同芳母。同芳喷血大骂，支解而死。”

《唐书高俭传》：太宗尝以山东士人尚阀阅，后虽衰，子
孙犹负世望，嫁娶必多取赀，故人谓之“卖婚。由是诏
士廉与韦挺、岑文本、令狐德棻责天下谱谍，参考史
传，检正真伪，进忠贤，退悖恶，先宗室，后外戚，退新门，
进旧望，右膏粱，左寒畯，合二百九十三姓，千六百五
十一家，为九等，号曰《氏族志》，而崔干仍居第一。帝曰：
‘我与崔、卢、李、郑无嫌，顾其世衰，不复冠冕，犹恃旧地
以取赀。不肖子偃然自高，贩鬻松槚，不解人间，何为
贵之？齐据河北，梁、陈在江南，虽有人物，偏方下国，无
可贵者，故以崔、卢、王、谢为重。今谋士劳臣，以忠孝学
艺从我定天下者，何容纳货旧门，向声背实，买昏为
荣耶？太上有立德，其次有立功，其次有立言，其次有
爵为公卿大夫，世世不绝，此谓之门户。今皆反是，岂
不惑耶！朕以今日冠冕为等级高下’”，遂以崔干为第
三姓，班，其书天下。高宗时，许敬宗以不叙武后世，又
李义府耻其家无名，更以孔志约、杨仁卿、史元道、吕
才等十二人刊定之，裁广类例，合二百三十五姓，二
千二百八十七家。帝自叙所以然，以四后姓，酅公、介
公及三公、太子三师、开府仪同三司、尚书仆射为第
一姓，文武二品及知政事三品为第二姓，各以品位
高下叙之，凡九等。取身及昆弟子孙馀属不入，改为
姓氏。录当时军功入五品者，皆升谱限，搢绅耻焉，目
为“勋格。”

《姚思廉传》：“思廉孙璹，武后时夏官侍郎，坐从弟敬节
叛，贬桂州长史。后方以符瑞自神，璹取山川草树名
有‘武’”字者，以为上应国姓，裒类以闻。后大悦，拜检校
天官侍郎。

《李𪟝传》：𪟝子震，震子敬业，袭英国公。武后既废中宗，
又立睿宗，实亦囚之。诸武擅命，唐子孙诛戮，天下愤
之。敬业乘人怨起兵，魏师温为军师，武后遣左玉钤
卫大将军李孝逸兵三十万往击之，削其祖父官爵，
毁冢藏，除属籍。初，敬业之叔思文为润州刺史，敬业
兵起，以使闲道闻，固守逾月，城陷。敬业责曰：“庐陵王
继，天下无罪见废。今兵以义动，何过拒邪！若太后是
助，宜即姓武。”师温等欲杀之，敬业不许。及扬楚平，乃
独免。后遂赐武姓。历春官尚书。

《武后传》：御史傅游艺率关内父老请革命，改帝氏为
“武”，又胁群臣固请，妄言“凤集上阳宫，赤雀见朝堂。”天
子不自安，亦请氏武，示一尊。

《傅游艺传》：“游艺，卫州汲人。载初初，由合宫主簿再迁
左补阙。武后夺政，即上书诡说符瑞，劝后当革姓以
明受命。后说擢给事中，阅三月，进同凤阁鸾台平章
事，即拜鸾台侍郎。乃黜唐称周，废唐宗庙，自称皇帝，
赐游艺姓武氏。”

《突厥传》：“阿史那弥射子元庆拜镇国大将军，行左威
卫大将军。武后擅命，率诸蕃长请赐睿宗氏曰武。”
《通鉴纲目》：“嗣圣七年九月，武氏改国号曰周，称皇帝。
以豫王旦为皇嗣，改姓武氏。以史务滋为纳言，宗秦
客检校内史，傅游艺为鸾台侍郎、平章事，并赐姓武。
嗣圣八年八月，周改义丰王光顺等姓武氏，幽之宫
中。”光顺太子《贤》之子也。与弟守礼、守义及睿宗诸子，
皆幽闭宫中，不出门庭者十馀年。

郑樵《通志》。